**Հավելված 1**

**Հայաստանի Հանրապետության**

**մարդու իրավունքների պաշտպանի**

**2019 թվականի \_\_\_\_\_\_\_\_\_\_\_\_\_ «\_\_\_»-ի**

**N \_\_\_\_-Ա որոշում**

**ԿԱՐԳ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՄԱՐԴՈՒ ԻՐԱՎՈՒՆՔՆԵՐԻ ՊԱՇՏՊԱՆԻՆ ԱՌԸՆԹԵՐ ԶԻՆՎԱԾ ՈՒԺԵՐՈՒՄ ՄԱՐԴՈՒ ԻՐԱՎՈՒՆՔՆԵՐԻ**

**ՊԱՇՏՊԱՆՈՒԹՅԱՆ ՀԱՐՑԵՐՈՎ**

**ՓՈՐՁԱԳԻՏԱԿԱՆ ԽՈՐՀՐԴԻ ԿԱԶՄԱՎՈՐՄԱՆ ԵՎ ԳՈՐԾՈՒՆԵՈՒԹՅԱՆ**

**ԳԼՈՒԽ 1.**

**ԸՆԴՀԱՆՈՒՐ ԴՐՈՒՅԹՆԵՐ**

1. Սույն կարգը սահմանում է Հայաստանի Հանրապետության մարդու իրավունքների պաշտպանին (այսուհետ՝ Պաշտպան) առընթեր Զինված ուժերում մարդու իրավունքների պաշտպանության հարցերով փորձագիտական խորհրդի (այսուհետ` Խորհուրդ) կազմավորման և գործունեության կարգը, նպատակը, խնդիրները, գործառույթները, Խորհրդի անդամների կարգավիճակը, գործառույթները, նրանց լիազորությունների կասեցման և դադարեցման հիմքերը:

2. Խորհուրդը գործում է սույն կարգով սահմանված կարգավիճակի ծավալով և իր գործունեության ընթացքում առաջնորդվում է «Մարդու իրավունքների պաշտպանի մասին» Հայաստանի Հանրապետության սահմանադրական օրենքով, իրավական այլ ակտերով, այդ թվում՝ սույն կարգով:

3. Խորհուրդը գործում է օրինականության, արդարության, անկողմնակալության, հրապարակայնության, քաղաքական զսպվածության սկզբունքների հիման վրա:

4. Խորհուրդը գործում է հասարակական հիմունքներով՝ սույն կարգով սահմանված գործառույթների ծավալով և Պաշտպանի սահմանած ժամկետով:

**ԳԼՈՒԽ 2.**

**ԽՈՐՀՐԴԻ ԿԱԶՄԱՎՈՐՈՒՄԸ**

5. Խորհուրդը ձևավորում է Պաշտպանը՝ մարդու իրավունքների բնագավառում անհրաժեշտ փորձ և գիտելիքներ ունեցող հասարակական կազմակերպությունների ներկայացուցիչներից և անկախ մասնագետներից: Պաշտպանը Խորհրդում կարող է ընդգրկել նաև զինվորական ծառայություն անցնող կամ պահեստազորում հաշվառված զինծառայողներ կամ նրանց ընտանիքների անդամներ:

6. Խորհրդի անհատական կազմը հաստատվում է Պաշտպանի որոշմամբ:

7. Խորհուրդն ի պաշտոնե ղեկավարում է Պաշտպանը, իսկ Պաշտպանի բացակայության դեպքում` նրա որոշմամբ Պաշտպանի աշխատակազմի համապատասխան դեպարտամենտի ղեկավարը:

8. Խորհուրդն ունի քարտուղար, որի պարտականությունները կատարում է Պաշտպանի աշխատակազմի զինծառայողների իրավունքների հարցերով մասնագիտացված ստորաբաժանման ղեկավարը:

9. Խորհուրդը բաղկացած է ոչ պակաս, քան 5 անդամից:

10. Յուրաքանչյուր հասարակական կազմակերպություն Խորհրդում կարող է ունենալ առավելագույնը մեկ ներկայացուցիչ:

**ԳԼՈՒԽ 3.**

**ԽՈՐՀՐԴԻ ԱՆԴԱՄԻՆ ԱՌԱՋԱԴՐՎՈՂ ՊԱՀԱՆՋՆԵՐԸ**

11. Խորհրդի անդամ կարող է լինել հայերենին տիրապետող, 21 տարին լրացած Հայաստանի Հանրապետության քաղաքացին՝ անկախ ազգությունից, ռասայից, սեռից, դավանանքից, քաղաքական կամ այլ հայացքներից, սոցիալական ծագումից, գույքային կամ այլ դրությունից:

12. Խորհրդում հասարակական կազմակերպության ներկայացուցչի կամ անկախ մասնագետի ընդգրկման հարցը լուծելիս նախապատվությունը տրվում է զինծառայողների իրավունքների պաշտպանության ոլորտում իրավաբանի, մանկավարժի, բժշկի, հոգեբանի, սոցիալական աշխատանքի մասնագիտություն կամ համապատասխան աշխատանքային փորձ ունեցող անձանց:

**ԳԼՈՒԽ 4.**

**ԽՈՐՀՐԴԻ ՆՊԱՏԱԿԸ ԵՎ ԽՆԴԻՐՆԵՐԸ**

13. Խորհրդի նպատակը զինծառայողների իրավունքների պաշտպանության ոլորտում Պաշտպանի գործունեությանն աջակցելն է:

14. Խորհրդի խնդիրներն են՝

1) աջակցել Պաշտպանին վեր հանելու զինված ուժերում և այլ զորքերում մարդու իրավունքների պաշտպանությանը, ներառյալ՝ զինծառայողների և այլ զինապարտների (այսուհետ՝ զինծառայողներ), ինչպես նաև նրանց ընտանիքների անդամների իրավունքների պաշտպանությանն առնչվող խնդիրները և ներկայացնելու դրանց լուծմանն ուղղված առաջարկներ.

2) նպաստել զինծառայողների իրավունքների պաշտպանության ոլորտում Պաշտպանի գործունեությանը քաղաքացիական հասարակության ներկայացուցիչների ներգրավվածության և իրազեկվածության բարձրացմանը.

3) պաշտպանության և անվտանգության ոլորտում մարդու իրավունքների վիճակի անընդհատ բարելավմանը, ներառյալ՝ զինծառայողների իրավունքների պաշտպանության արդյունավետության բարձրացմանն ուղղված հետազոտությունների, ուսումնասիրությունների կամ վերլուծությունների իրականացումը, համակարգային խնդիրների վերհանումը և դրանց հիման վրա Պաշտպանին առաջարկներ ներկայացնելը.

4) զինապարտության, զինվորական ծառայության և զինծառայողի կարգավիճակի հետ կապված օրենսդրության ուսումնասիրությունների և վերլուծությունների իրականացման, իրավական ակտերում առկա թերությունների վերհանման, զինվորական իրավահարաբերությունների կարգավորման միջազգային փորձի ուսումնասիրության, իրենց գործունեության ընթացքում վերհանված խնդիրների վերաբերյալ մասնագիտական կարծիք և փորձագիտական գնահատական տրամադրելը.

5) Պաշտպանի՝ սահմանադրական օրենքով սահմանված իրավասության շրջանակներում զինծառայողներին և նրանց ընտանիքների անդամներին սոցիալ-հոգեբանական և իրավական աջակցություն տրամադրելը:

**ԳԼՈՒԽ 5.**

**ԽՈՐՀՐԴԻ ԱՆԴԱՄԻ ԳՈՐԾԱՌՈՒՅԹՆԵՐԸ**

15. Խորհրդի անդամը կարող է իրականացնել սույն կարգով նախատեսված խնդիրներից բխող գործառույթներ:

16. Խորհրդի անդամը կամ Խորհրդի նիստերին մասնակցող անձը չի կարող`

1) առանց Պաշտպանի համաձայնության հրապարակել զինծառայողների անձնական կյանքի վերաբերյալ տվյալները.

2) Խորհդի նիստերի ընթացքում հայտնի դարձած տեղեկությունները տրամադրել որևէ կազմակերպության, դրանք օգտագործել անձնական կամ այլ նպատակներով.

3) Խորհրդի անդամի կարգավիճակից բխող դիրքն օգտագործել Խորհրդի գործունեության շրջանակներից դուրս այլ գործողություններ իրականացնելու նպատակով.

4) իրականացնել Հայաստանի Հանրապետության օրենսդրությանը կամ սույն Կարգին հակասող գործողություններ:

17. Խորհրդի անդամը, օրենքով սահմանված պահանջների պահպանմամբ, Պաշտպանի ներկայացմամբ իրավունք ունի մասնակցել Պաշտպանին հասցեագրված բողոքներում բարձրացված հարցերի քննարկմանը:

18. Խորհրդի անդամն իրեն վերապահված գործառույթները կարող է իրականացնել միայն սույն Կարգով նախատեսված նպատակի և խնդիրների իրականացման համար:

**ԳԼՈՒԽ 6.**

**ԽՈՐՀՐԴԻ ՆԻՍՏԵՐԸ ԵՎ ՈՐՈՇՈՒՄՆԵՐԻ ԸՆԴՈՒՆՄԱՆ ԿԱՐԳԸ**

19. Խորհրդի նիստերը հրավիրվում են առնվազն երեք ամիսը մեկ անգամ, որոնք վարում է Պաշտպանը, իսկ Պաշտպանի բացակայության դեպքում` նրա հանձնարարությամբ Պաշտպանի աշխատակազմի համապատասխան դեպարտամենտի ղեկավարը:

20. Խորհրդում կարող են քննարկվել պաշտպանության և անվտանգության ոլորտում մարդու իրավունքների վիճակի, ներառյալ՝ զինծառայողների իրավունքների ապահովման վերաբերյալ ինչպես տեղական հասարակական կազմակերպությունների, այնպես էլ միջազգային կազմակերպությունների զեկույցները կամ հաշվետվությունները, Հայաստանի Հանրապետության օրենսդրությամբ զինվորական իրավահարաբերությունների կարգավորման, զինծառայողների իրավունքների պաշտպանության ապահովման հարցերը, միջազգային և եվրոպական կառույցներում, այդ թվում՝ Մարդու իրավունքների եվրոպական դատարանում և Եվրոպայի խորհրդի Նախարարների կոմիտեի առջև Պաշտպանի հատուկ դիրքորոշումներով բարձրացված խնդիրները և ոլորտին առնչվող այլ հարցեր:

21. Խորհրդի նիստերը, որպես կանոն, անցկացվում են դռնփակ: Պաշտպանի որոշմամբ՝ Խորհրդի նիստերն անցկացվում են նաև դռնբաց, որոնց կարող են ներկա գտնվել զանգվածային լրատվության միջոցների ներկայացուցիչները:

22. Խորհրդի նիստերին կարող են մասնակցել Պաշտպանի աշխատակազմի աշխատողները: Ըստ անհրաժեշտության՝ նիստերին կարող են մասնակցել նաև զինվորական ծառայություն անցնող կամ պահեստազորում հաշվառված զինծառայողները կամ զինծառայողների ընտանիքների անդամները, ինչպես նաև Պաշտպանի հրավիրած այլ անձինք:

23. Խորհրդի անդամները նախապես տեղեկացվում են նիստի օրակարգի մասին:

24. Խորհրդի նիստն իրավազոր է, եթե դրան մասնակցում է անդամների կեսից ավելին:

25. Խորհրդի որոշումները համարվում են ընդունված, եթե դրանց կողմ են քվեարկել Խորհրդի նիստին ներկա անդամների կեսից ավելին: Խորհրդի որոշումները խորհրդատվական բնույթի են:

26. Խորհրդի անդամները նիստերի ընթացքում ազատ են իրենց դիրքորոշումը գրավոր կամ բանավոր ձևով արտահայտելու հարցում:

27. Խորհրդի արտահերթ նիստ կարող է հրավիրվել Պաշտպանի կամ Խորհրդի անդամների մեկ երրորդի նախաձեռնությամբ:

**ԳԼՈՒԽ 7.**

**ԽՈՐՀՐԴԻ ԱՆԴԱՄԻ ԼԻԱԶՈՐՈՒԹՅՈՒՆՆԵՐԻ ԿԱՍԵՑՈՒՄԸ ԵՎ ԴԱԴԱՐԵՑՈՒՄԸ**

28. Խորհրդի անդամի լիազորությունները կասեցվում են Պաշտպանի որոշմամբ, եթե նրա նկատմամբ հարուցվել է քրեական հետապնդում: Քրեական հետապնդման դադարեցման դեպքում Խորհրդի անդամի լիազորությունները Պաշտպանի որոշմամբ կարող են վերականգնվել:

29. Խորհրդի անդամի լիազորությունները դադարեցվում են Պաշտպանի որոշմամբ, եթե`

1) լրացել է նրա լիազորությունների ժամկետը.

2) առկա է նրա դիմումն իր լիազորությունների կատարումից հրաժարվելու վերաբերյալ.

3) առկա է Խորհրդի անդամների երկու երրորդի համապատասխան միջնորդությունը.

4) առկա է նրա թեկնածությունն առաջադրած կազմակերպության դիմումը նրա լիազորությունները դադարեցնելու վերաբերյալ.

5) նա լիազորություններն իրականացնելիս կատարել է Հայաստանի Հանրապետության օրենսդրության կամ սույն Կարգի պահանջները խախտող գործողություններ.

6) նրա նկատմամբ առկա է դատարանի օրինական ուժի մեջ մտած մեղադրական դատավճիռ.

7) նա մահացել է:

**ԳԼՈՒԽ 8.**

**ԵԶՐԱՓԱԿԻՉ ԴՐՈՒՅԹՆԵՐ**

30. Սույն Կարգում փոփոխություններ և լրացումներ կատարվում են Պաշտպանի որոշմամբ` սեփական նախաձեռնությամբ կամ Խորհրդի անդամների առաջարկությամբ: